Da Hinggan Lingi ringkond

Da Hinggan Lingi ringkond on 2. järgu haldusüksus Hiinas Heilongjiangi provintsi loodeosas. Piirneb põhjas Venemaaga. Ringkonna Mohe maakonnas asub Hiina põhjapoolseim punkt. 

Ringkonna haldusala pindala on 82 697 km² (teistel andmetel üle 84 600 km²). Sellest 17 386 km² (teistel andmetel ligi 18 000 km²) paikneb Sise-Mongoolia pinnal, nii et ringkonna pindala Heilongjiangi piirides on 65 311 km² (teistel andmetel umbes 66 600 km²).

Nimi tuleb Suur-Hingani pooleldi sisemongolikeelsest nimest. 

Telefoni eelvalimiskood on 0457.

Loodus
Valdavad Suur-Hinggani metsad, mida suuremalt jaolt võib nimetada taigaks. Domineerib lehis ja kask. 

Levinud on igikelts.

Da Hinggan Lingi ringkonnas paikneb suur osa Hiina metsavarudest.

Haldus
Ringkonna haldusala hõlmab provintsi loodesopi ning osa Orotšooni autonoomsest hošuunist, mis kuulub Sise-Mongoolia 2. järgu haldusüksusesse Hulunbeir Shi'sse. Sel Hiinas ainulaadsel halduslikul erijuhtumil öeldakse ametlikult, et pind (maa) kuulub Sise-Mongooliale ning on osa Orotšooni autonoomsest hošuunist, ala aga haldab Heilongjiangi provints. Ka ringkonna keskasula Jagdaqi asub Sise-Mongoolias. 

Ringkond jaguneb halduslikult 3 maakonnaks ja 4 allringkonnaks, kuid ringkonna haldusalasse kuuluvad Songlingi allringkond ja Jagdaqi allringkond on ametlikult Sise-Mongoolias (teised kaks allringkonda on Heilongjiangi provintsis). 

Need omakorda jaotatakse 23 suurvallaks, 12 vallaks, 6 kvartaliks, 60 kogukonnaks ja 80 külaks.

Tavaliselt antakse ringkonna pindalaks 46 755 km², kusjuures arvestatakse ainult kolme maakonda. Tegelikult on aga kolme maakonna pindala kokku 47 122 km². Allringkondade pindalasid ja isegi mitte nende olemasolu ei mainita, ka mitte Hiina ametlikes publikatsioonides; see puudutab ka neid allringkondi, mis paiknevad Heilongjiangi provintsis.  Asi võib olla selles, et allringkonnad on küll maakonna tasandi haldusüksused, kuid ühtlasi ka omamoodi "riigiettevõtted", nii et majanduslikud ja halduslikud funktsioonid on ühitatud. Heilongjiangi provintsis paiknevaid allringkondi loetakse ametlikult Huma maakonna osaks.

Haldusjaotus
Mohe maakond (漠河县, Mòhé Xiàn), keskus Xilinji (Xilinji suurvald, 西林吉镇), 18 367 km², elanikke 80 000 (2003), 34 in/km²
Tahe maakond (塔河县, Tǎhé Xiàn), keskus Tahe (Tahe suurvald, 塔河镇), 14 420 km² või 14 103 km², elanikke 80 000 (2003), 11 in/km²
Huma maakond (呼玛县, Hūmǎ Xiàn), keskus Huma (Huma suurvald, 呼玛镇), 14 335 km²,  elanikke 52 000 (2003), 4 in/km²
Huzhongi allringkond (呼中区, Hūzhōng Qū), keskus Huzhong (Huzhongi suurvald, 呼中镇), 9403 km²,  elanikke 52 000 (2003), 6 in/km²
Xinlini allringkond (新林区, Xīnlín Qū), keskus Xinlin (Xinlini suurvald, 新林镇), 8786 km²,  elanikke 49 000 (2003), 6 in/km²
Songlingi allringkond (松岭区, Sōnglǐng Qū), keskus Xiaoyangqi (Xiaoyangqi suurvald, 小扬气镇), 15 799 km² või 16 800 km², elanikke 35 000 (2003), 2 in/km²
Jagdaqi allringkond (加格达奇区, Jiāgédáqí Qū), keskus Jagdaqi (Jagdaqi suurvald, 加格达奇镇), 1587 km² või 1400 km², elanikke 155 000 (2003), 111 in/km²

Rahvastik
2000. aasta rahvaloenduse (1.10.2000) andmetel oli elanike arv 505 842. Rahvastiku tihedus oli 6,12 in/km² (arvestatud on ka Sise-Mongoolia maad).  

Elanike arv on 520 000 (2005). 

Rahvuslik koosseis on 2000. aasta rahvaloenduse andmetel järgmine.

Majandus
2007. aastal oli ringkonna sisemajanduse kogutoodang 6,1 miljardit jüaani ning majanduskasv 11,1%.

Tähtsaim majandusharu on metsandus.

Välislingid
Ringkonnavalitsuse koduleht

Hiina ringkonnad
Heilongjiang